Robert Helenius lentää New Yorkista kotiin arvokas voitto mukanaan.

Robert Helenius, 36, tuuletti New Yorkissa. Hänen saldonsa on komea: 30 voittoa, kolme tappiota. ZUMAWIRE / MVPHOTOS

Robert Helenius ei ollut suosikki, mutta hän on voittaja. Adam Kownacki ei kestänyt Heleniuksen neljännen erän painavia osumia.

Kownacki otteli kotikehässään – valtavana ennakkosuosikkina ja valtava kannustus tukenaan. Tappio oli hänelle uran ensimmäinen ja tietenkin kova takaisku MM-otteluhaaveille.

Kownacki vei hienoisesti kolmea ensimmäistä erää, mutta neljännen alussa hän putosi toisen polvensa varaan.

– Tuomari luuli sitä liukastumiseksi, Helenius totesi kehähaastattelussa.

– Tiesin, että osuin häntä kovaa.

Helenius tarttui tilaisuuteensa ja kävi armotta päälle. Vasen–oikea–vasen-yhdistelmä heitti Kownackin uudelleen lattiaan, ja Barclays Centerin yleisökin alkoi oivaltaa todellisuuden.

Kownacki selvitti luvunlaskun muttei päälle vyörynyttä Heleniusta. Tuomari keskeytti ottelun ajassa 1.08 ja pelasti Kownackin moukaroinnin keskeltä.

Tilastoihin tulee merkintä tekninen tyrmäys.

– Kova työ kantoi hedelmää, Helenius kommentoi.

– Minulla kävi tuuri muutaman hyvän osuman kanssa.

Tv-lähetyksen statistiikka kertoi kovien osumien menneen Kownackille 55–36. Heleniuksen nenästä valui verta.

– Se oli hyvä matsi, Helenius myhäili.

– Hän tuli koko ajan päälle. Hän on hyvä nyrkkeilijä.

Mitä seuraavaksi?

Helenius ponnahtaa rankinglistoilla merkittävästi ylöspäin. Unelma MM-ottelusta elää.

Kehähaastattelussa Helenius ohitti utelut suunnitelmistaan.

– Haluan kiittää kaikkia, jotka ovat auttaneet minua tähän pisteeseen. Nyt palaan kotiin ja pidän huolta perheestäni.